CELEX: 32019D1798
Language: ga
Date: 2019-10-23 00:00:00
Title: Cinneadh (AE) 2019/1798 ó Pharlaimint na hEorpa agus ón gComhairle an 23 Deireadh Fómhair 2019 lena gceaptar Príomh-Ionchúisitheoir Eorpach Oifig an Ionchúisitheora Phoiblí Eorpaigh

28.10.2019   
               
               
                  GA
               
               
                  Iris Oifigiúil an Aontais Eorpaigh
               
               
                  L 274/1
               
            
         CINNEADH(AE) 2019/1798Ó PHARLAIMINT NA HEORPA AGUS ÓN GCOMHAIRLE
         an 14 Deireadh Fómhair 2019
         lena gceaptar Príomh-Ionchúisitheoir Eorpach Oifig an Ionchúisitheora Phoiblí Eorpaigh
         TÁ PARLAIMINT NA hEORPA AGUS COMHAIRLE AN AONTAIS EORPAIGH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2017/1939 ón gComhairle an 12 Deireadh Fómhair 2017 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (“OIPE”) (1), agus go háirithe Airteagal 14 de,
         Ag féachaint do Chinneadh Cur Chun Feidhme (AE) 2018/1696 ón gComhairle an 13 Iúil 2018 maidir le rialacha oibriúcháin an phainéil roghnúcháin dá bhforáiltear in Airteagal 14(3) de Rialachán (AE) 2017/1939 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (“OIPE”) (2),
         Ag féachaint do Chinneadh (AE) 2018/1275 ón gComhairle an 18 Meán Fómhair 2018 lena gceaptar comhaltaí an phainéil roghnúcháin dá bhforáiltear in Airteagal 14(3) de Rialachán (AE) 2017/1939 (3),
         Ag féachaint don togra maidir le gearrliosta iarrthóirí arna tharraingt suas ag an bpainéal roghnúcháin an 4 Feabhra 2019, i gcomhréir le Cinneadh Cur Chun Feidhme (AE) 2018/1696, d’fhonn Príomh-Ionchúisitheoir Eorpach Oifig an Ionchúisitheora Phoiblí Eorpaigh a cheapadh,
         De bharr an mhéid seo a leanas:
         
                     (1)
                  
                  
                     Is le Rialachán (AE) 2017/1939 a bunaíodh Oifig an Ionchúisitheora Phoiblí Eorpaigh (OIPE). Is é an Coimisiún atá freagrach as bunú OIPE agus oibriú tosaigh OIPE ó thaobh an riaracháin de go dtí go mbeidh an acmhainneacht ag OIPE a bhuiséad féin a chur chun feidhme.
                  
               
                     (2)
                  
                  
                     Is é nó is í an Príomh-Ionchúisitheoir Eorpach Ceann OIPE agus is é nó is í a eagraíonn obair OIPE, a stiúrann a chuid gníomhaíochtaí, agus a ghlacann cinntí i gcomhréir le Rialachán (AE) 2017/1939 agus rialacha nós imeachta inmheánacha OIPE. Is é atá i gColáiste OIPE an Príomh-Ionchúisitheoir Eorpach agus aon Ionchúisitheoir Eorpach amháin in aghaidh an Bhallstáit.
                  
               
                     (3)
                  
                  
                     I gcomhréir leis an dara fomhír d’Airteagal 120(2) de Rialachán (AE) 2017/1939, tá OIPE chun na cúraimí imscrúdaithe agus ionchúisimh a tugadh dó faoin Rialachán sin a ghlacadh air féin ar dháta atá le cinneadh trí chinneadh ón gCoimisiún ar thogra ón bPríomh-Ionchúisitheoir Eorpach a luaithe a chuirfear OIPE ar bun.
                  
               
                     (4)
                  
                  
                     Dá bhrí sin, is gá do Pharlaimint na hEorpa agus don Chomhairle an chéad Phríomh-Ionchúisitheoir Eorpach ag OIPE a cheapadh de chomhthoil.
                  
               
                     (5)
                  
                  
                     Foilsíodh fógra folúntais le haghaidh phost an Phríomh-Ionchúisitheora Eorpaigh mar ghníomhaire sealadach ar ghrád AD 15 in Iris Oifigiúil an Aontais Eorpaigh an 19 Samhain 2018 (4).
                  
               
                     (6)
                  
                  
                     Leagtar síos i gCinneadh Cur Chun Feidhme (AE) 2018/1696 rialacha oibriúcháin an phainéil roghnúcháin dá bhforáiltear in Airteagal 14(3) de Rialachán (AE) 2017/1939 (“rialacha oibriúcháin an phainéil roghnúcháin”).
                  
               
                     (7)
                  
                  
                     I gcomhréir leis an gcéad mhír de Riail VII.1 de rialacha oibriúcháin an phainéil roghnúcháin, tá gearrliosta de thriúr iarrthóirí tarraingthe suas ag an bpainéal roghnúcháin, a thug na cúiseanna leis na hiarrthóirí ar an ngearrliosta a roghnú i litreacha a seoladh chuig Parlaimint na hEorpa agus chuig an gComhairle an 4 Feabhra 2019 agus an 14 Feabhra 2019 faoi seach. Ba cheart do Pharlaimint na hEorpa agus don Chomhairle duine de na hiarrthóirí gearrliostaithe a cheapadh, de chomhthoil, mar an Príomh-Ionchúisitheoir Eorpach. I gcomhréir leis an dara mír de Riail VII.1 de rialacha oibriúcháin an phainéil roghnúcháin, rinne an painéal roghnúcháin na hiarrthóirí a rangú de réir a gcáilíochtaí agus a dtaithí. Cuirtear ord rogha an phainéil roghnúcháin in iúl leis an rangú sin ach níl sé ina cheangal ar Pharlaimint na hEorpa ná ar an gComhairle.
                  
               
                     (8)
                  
                  
                     An 26 Feabhra 2019, láithrigh an triúr iarrthóirí gearrliostaithe os comhair an Choiste um Shaoirsí Sibhialta, um Cheartas agus um Ghnóthaí Baile i bParlaimint na hEorpa (“Coiste LIBE”) agus os comhair an Choiste um Rialú Buiséadach i bParlaimint na hEorpa (“Coiste CONT”). An 7 Márta 2019, chinn Comhdháil na nUachtarán i bParlaimint na hEorpa gurbh í Laura Codruța Kövesi a bheadh mar iarrthóir ag Parlaimint na hEorpa agus an 18 Iúil 2019 d’athdhaingnigh sí an seasamh sin.
                  
               
                     (9)
                  
                  
                     An 20 Feabhra 2019, thug an Coiste de Bhuanionadaithe Rialtais na mBallstát (Coreper), i gcomhréir leis an bpróiseas inmheánach a d’fhormhuinigh sé an 15 Feabhra 2019, faoi bhallóid tháscach chun seasamh na Comhairle a bhunú i bhfianaise na bpléití le hionadaithe Pharlaimint na hEorpa. Tar éis na bpléití sin, an 19 Meán Fómhair 2019, thacaigh Coreper le ceapachán Laura Codruța KÖVESI mar an Príomh-Ionchúisitheoir Eorpach.
                  
               
                     (10)
                  
                  
                     Tá Príomh-Ionchúisitheoir Eorpach OIPE le ceapadh de chomhthoil idir Parlaimint na hEorpa agus an Chomhairle ar feadh téarma neamh-inathnuaite 7 mbliana ó dháta theacht i bhfeidhm an Chinnidh seo.
                  
               
                     (11)
                  
                  
                     Tháinig Parlaimint na hEorpa agus an Chomhairle de chomhthoil ar cheapachán an Phríomh-Ionchúisitheora Eorpaigh tar éis comhchruinnithe de na foirne caibidlíochta a cheap gach ceann den dá institiúid.
                  
               
                     (12)
                  
                  
                     Agus Laura Codruța KÖVESI á ceapadh acu, rinne an dá institiúid measúnú ar fhiúntais na n‐iarrthóirí faoi seach, agus an ráiteas ar na cúiseanna a sholáthair an painéal roghnúcháin á chur san áireamh,
                  
               TAR ÉIS AN CINNEADH SEO A GHLACADH:
         
            Airteagal 1
            Leis seo, ceaptar Laura Codruța KÖVESI mar Phríomh-Ionchúisitheoir Eorpach OIPE mar ghníomhaire sealadach ar ghrád AD 15 ar feadh tréimse neamh-inathnuaite 7 mbliana ón 31 Deireadh Fómhair 2019.
         
         
            Airteagal 2
            Tiocfaidh an Cinneadh seo i bhfeidhm an tríú lá tar éis lá a fhoilsithe in Iris Oifigiúil an Aontais Eorpaigh.
         
         
            Arna dhéanamh i Lucsamburg, an 14 Deireadh Fómhair 2019.
            
               
                  Thar ceann Pharlaimint na hEorpa
               
               
                  An tUachtarán 
               
               D. M. SASSOLI
            
            
               
                  Thar ceann na Comhairle
               
               
                  An tUachtarán
               
               T. TUPPURAINEN
            
         
         
            (1)  IO L 283, 31.10.2017, lch. 1.
         
            (2)  IO L 282, 12.11.2018, lch. 8.
         
            (3)  IO L 238, 21.9.2018, lch. 92.
         
            (4)  IO C 418 A, 19.11.2018, lch. 1.